1. Il-pajjiż tagħna għaddej minn perjodu ta' bidla importanti. Il-pożizzjoni strateġika tiegħu fil-Mediterran u fi ħdan l-Unjoni Ewropea jagħtuh l-opportunità li jikkontribwixxi lejn trasformazzjonijiet ġodda. Kien, f'ħafna sens, provvidenzjali li kien hawn din il-leġislatura. Il-Prim Ministru Lawrence Gonzi kien il-persuna t-tajba fil-mument opportun. Il-kriżi fil-pajjiżi li jmissu mal-baħar ta' madwarna sabitna sodi u ppreparati għaliha. Il-passi li ġew meħuda minnha servewna f'żewġ direzzjonijiet. Ġew tajjeb għalina għax żammejna l-paċi u l-istabilità soċjo-ekonomika interna; u t-tieni, b'ħidmietna assistejna lill-oħrajn fl-għawġ tagħhom. F'dawn il-ħames snin ta' din il-leġislatura, pajjiżna sab ruħu fil-mument li għandu quddiemu opportunità unika. 2. Opportunità li jikber iktar mid-daqs ġeografiku tiegħu u jagħti sehem determinanti li ser isservih għas-snin li ġejjin, għal-leġislatura li għandna issa quddiemna. Investejna fid-demokrazija ma' kull min għandna ġirien u ħbieb. Dan billi konna kolonna ta' servizzi u pariri f'dak kollu li dawn l-aħħar snin, diversi għaddew minnu. Ir-rivoluzzjonijiet fil-popli ta' taħtna u l-pożizzjoni determinanti, perseveranti tagħna magħhom favur il-libertà u l-ġustizzja huma investimenti sodi. Pajjiżna ssogra huwa wkoll magħhom u dan jafuh proprju għax jafu min kien imexxihom x'kien kapaċi jagħmel. Liema ħsara u aġir anti-demokratiku kien kapaċi jwettaq. Għalina għalhekk, l-aħbarijiet ta' demokrazija ħajja u li qed tikber fl-Eġittu, il-Libja u t-Tuneżija huma iktar milli tajbin. Napprezzaw id-diffikultajiet tagħhom, speċjalment fil-bidu. Biss huwa importanti li nkomplu nissudawhom. 3. Il-problemi u d-diffikultajiet li kellna qabel, speċjalment dawk marbuta ma' kwistjonijiet dwar it-tfittxija taż-żejt, illum qegħdin f'pożizzjoni ferm aqwa li nsolvuhom. Jitolbu attenzjoni, trattattivi delikati u dettaljati immexxija minn moħħ politiku ta' esperjenza u abbiltà. L-istess fil-mod ta' kif isir il-kummerċ, li jikbru l-garanziji neċessarji lejn ħlasijiet assigurati f'settur bankarju u ta' swieq aqwa milli kienu qabel. Tkabbir tas-settur tas-servizzi finanzjarji, issudar aħjar partikolarment tal-kuntratti tal-assigurazzjoni. Tneħħija ta' diversi pratiċi fejn il-korruzzjoni kienet tiddetta qabel. Il-kunfidenza ekonomika trid tiżdied magħhom għax hemm biha opportunitajiet iktar sabiex inkabbru u minnha nassiguraw tkabbir u affluwenza ikbar għalina u għalihom. Din hija d-direzzjoni, il-viżjoni politika tagħna għas-snin li ġejjin, għal-leġislatura li ġejja li aħna f'dan il-partit ngħarfu xi tfisser biex isseħħ u x'tista' ssarraf għal dan il-poplu li qiegħed il-ħin kollu jikber u jitkattar. 4. Il-viżjoni tagħna m'hijiex limitata. Mingħajr il-Mediterran kollu ma nistgħux nimxu 'l quddiem. Aħna nemmnu b'saħħa fil-ħidma Ewro-Mediterranja, speċjalment wara li l-Kunsill tal-Unjoni, fl-2008 approva l-prinċipju tal-Unjoni tal-Mediterran fi ħdan il-Proċess ta' Barċellona. Il-verità hija li taħt dik il-Presidenza Franċiża bdejna passi fejn l-Ewropa kienet qed tħares 'l isfel biex tara bidla u tkabbir, mentri llum ix-xenarju nbidel sew. Aħna għandna l-vantaġġ li nħarsu 'l fuq u 'l isfel. Fuqna għandhom bżonn l-għajnuna tagħna. Ħidma verament differenti fil-kapaċità u fl-impatt tagħna. Biss jibqa' xorta waħda determinanti. Il-fatt biss, fih innifsu li bqajna nagħtu dawl ekonomiku, li bqajna pajjiż li avolja fil-parti ta' isfel xorta waħda m'għandux kriżijiet finanzjarji diżastrużi, huwa diġà ħafna. Biss, għalina mhux biżżejjed. 5. Il-viżjoni tagħna għandha tkompli tħares sabiex tara li r-rabtiet kummerċjali u ekonomiċi li gawdejna minnhom qabel naraw li nressquhom għall-aħjar. M'aħniex lesti li noqogħdu lura u naċċettaw l-istess binarji u linji li kellna qabel, iżda rridu li jkollna progress hawn ukoll. Hemm tant iktar li jista' jsir u dan ma jiddependix minna, iżda minn dawk li huma ġirien tagħna. Il-laqgħat bejn il-pajjiżi tal-Mediterran huma żgur ta' min ifaħħarhom meta jikkonċentraw fuq problemi komuni bħall-immigrazzjon irregolari, però hawn issa toroq ġodda miftuħa għal iktar kummerċ intelliġenti u, sa ċertu punt, strateġiku. Il-livelli li fuqhom ħadmet l-Unjoni Ewropea fl-iskambju tal-kummerċ irridu nwassluhom f'passi ogħla għalina lkoll. Dan jista' jsir, però jitlob id u moħħ b'esperjenza politika. Persuna li, frott dak li għaddiet minnu, tista' tagħraf dak li kellna u fejn aħna għandna mmorru. 6. Fdin id-direzzjoni ċara, ħadt pjaċir nara lill-Prim Ministru tagħna jindirizza din il-ġimgħa l-London School of Economics and Political Science. Id-diskors tiegħu kien tajjeb ħafna, pożittiv u kien ħaqqu ferm iktar attenzjoni milli ngħata. Hu diġà rikonoxximent fih innifsu li tiġi mistieden tindirizza minn dan il-post tant prestiġjuż li diversi persuni ta' intelliġenza minn dawn il-gżejjer kienu studenti tiegħu. Iktar u iktar is-suġġett magħżul. Għandu raġun li għażel li jindirizza l-viżjoni tagħna u jissioda l-fatt indiskuss li aħna ferm aktar konxji minn pajjiżi oħra fil-potenzjal futur ta' dak li l-Mediterran sħiħ jista' jagħti. Dan jista' jagħmlu huwa biss. Jista' jwettqu għax illum għandu esperjenza unika li ebda politiku ieħor ma għandu. Waħda li hija determinanti għalina lkoll, iktar u iktar meta magħha hemm magħquda viżjoni li hija kontinwament pożittiva. Proprju għax aħna nibqgħu pożittivi f'ħidmietna li nibqgħu partit rilevanti, għas-servizz tal-poplu.
Nibqgħu pożittivi f'ħidmietna